केरल में तीन की मौत; दिल्ली-मुंबई में तेज बारिश से ट्रैफिक जाम रहा
Monsoon Rainfall Tracker State Wise Update; Rainfall Expected in Madhya Pradesh, Rajasthan, Himachal Pradesh, Uttarakhand, Uttar Pradesh, Gujarat, Delhi, Punjab, Haryana, Sikkim मौसम विभाग (IMD) ने अगले 24 घंटों में झारखंड को छोड़कर देश के सभी राज्यों में तेज बारिश का अलर्ट जारी किया है।
देश के कई हिस्सों में गुरुवार को जोरदार बारिश हुई। मौसम विभाग (IMD) ने अगले 24 घंटों में झारखंड को छोड़कर देश के सभी राज्यों में तेज बारिश का अलर्ट जारी किया है। दिल्ली-NCR और दक्षिणी राज्य केरल के 6 जिलों में गुरुवार सुबह से जमकर बारिश हुई है। बारिश के कारण हुए हादसों में तीन लोगों की मौत हो गई।
दिल्ली में बारिश से जगह-जगह पानी भर गया जिससे सड़कों पर जाम लगता रहा। सुबह 9 से एक बजे तक ट्रैफिक जाम रहा। मौसम विभाग ने कहा कि अगले 6 से 7 दिनों तक दिल्ली में बादल छाए रहने और बारिश होने की संभावना है।
महाराष्ट्र के मुंबई में रात भर भारी बारिश हुई जो गुरुवार को दिन में भी जारी रही। शहर के लिए गुरुवार को 'ऑरेंज' अलर्ट जारी किया गया था।
गोवा में 56 साल की एक महिला बाढ़ के पानी में बह गई।पिछले 24 घंटों में भारी बारिश के कारण राज्य के निचले इलाकों में कई घरों में पानी भर गया।
बिहार में बीते 24 घंटों में बिजली गिरने की अलग-अलग घटनाओं में 15 लोगों की मौत हो गई। राज्य की नदियां भी खतरे के निशान के आसपास बह रही हैं।
भारी बारिश के अलर्ट के चलते कर्नाटक के ऊडुपी और दक्षिण कन्नड़ जिले के गुरुवार को सभी स्कूल-कॉलेज बंद रहे।
पिछले हफ्ते की बात करें तो सबसे ज्यादा बारिश गुजरात, उत्तर प्रदेश और बिहार में हुई। 29 जून से 5 जुलाई के दौरान बिहार में 134 मिमी, गुजरात में 133 मिमी और उत्तर प्रदेश में 78 मिमी बारिश हुई। वहीं, छत्तीसगढ़ में इस दौरान सिर्फ 36 मिमी बारिश हुई।
केरल में गुरुवार को तेज बारिश हुई। दो जिलों कन्नूर और कासरगोड के लिए में 'रेड' अलर्ट जारी किया गया, जहां पिछले कुछ दिनों में भारी बारिश के कारण सामान्य जनजीवन अस्त-व्यस्त हो गया था। सात अन्य जिलों में 'ऑरेंज' अलर्ट जारी किया गया है। कई जिलों में स्कूलों में छुट्टी की घोषणा कर दी गई है। बारिश के चलते कई नदियों का पानी बढ़ गया और बाढ़ आ गई। इससे नदी किनारे रहने वाले सैकड़ों लोगों को अपने घरों को छोड़कर दूसरी जगह शरण लेनी पड़ी।
कन्नूर जिले में लैंडस्लाइड के कारण कुछ परिवारों को राहत कैंप में शिफ्ट किया गया।
अगले 24 घंटे कैसे रहेंगे…
इन राज्यों में तेज बारिश होगी: मध्य प्रदेश, राजस्थान, हिमाचल प्रदेश, उत्तराखंड, उत्तर प्रदेश, गुजरात, दिल्ली, पंजाब, हरियाणा, सिक्किम, पश्चिम बंगाल, असम, त्रिपुरा, मेघालय, मिजोरम, मणिपुर, अरूणाचल प्रदेश, नगालैंड, ओडिशा, छत्तीसगढ़, महाराष्ट्र, तेलंगाना, गोवा, आंध्र प्रदेश, कर्नाटक, केरल और तमिलनाडु।
इन राज्यों में हल्की बारिश होगी: झारखंड में बिजली चमकने के साथ हल्की से मध्यम बारिश हो सकती है।
इन राज्यों में मौसम साफ रहेगा: आंध्र प्रदेश के रायलसीमा में बारिश की संभावना नहीं जताई गई है।
अलग-अलग राज्यों से मानसून की तस्वीरें..
मौसम से जुड़े अन्य अपडेट्स...
अब देश के बाकी राज्यों में मौसम का हाल...
राजस्थान: जून महीने में सामान्य से 142% ज्यादा हुई बारिश, सौ साल का रिकॉर्ड टूटा
राजस्थान में जून महीने में सामान्य से 142% ज्यादा बारिश हुई। बिपरजॉय के कारण राजस्थान में जून की बारिश ने 100 साल का रिकॉर्ड तोड़ दिया। राजस्थान में जून माह में 156 एमएम (6 इंच से ज्यादा) बारिश हुई। इसमें अधिकतर पानी 16 जून से 20 जून तक महज चार दिनों में बरसा। पूरी खबर पढ़ें...
उत्तर प्रदेश: कानपुर में गंगा का जलस्तर बढ़ा, प्रशासन ने तैयारियां की
गुरुवार को मौसम विभाग ने वेस्ट यूपी के 29 जिलों में भारी बारिश का अलर्ट जारी किया है। वहीं, पूर्वी UP के 11 जिलों में मध्यम-हल्की बारिश का अनुमान है। कानपुर में गंगा का जलस्तर बढ़ने पर प्रशासन ने तैयारियां शुरू कर दी है। गंगा किनारे 35 बाढ़ चौकियां बनाने के साथ ही 48 गोताखोरों को तैनात किया गया है। पूरी खबर पढ़ें...
मध्यप्रदेश: 7 जुलाई से स्ट्रॉन्ग सिस्टम एक्टिव होगा; तीन दिन कराएगा बारिश
मध्य प्रदेश में शुक्रवार यानी 7 जून से बारिश का स्ट्रॉन्ग सिस्टम एक्टिव होगा। इससे लगातार तीन दिन तक प्रदेश में तेज बारिश का दौर रहेगा। आज इंदौर, जबलपुर समेत मध्यप्रदेश के 21 जिलों में भारी बारिश का अलर्ट जारी किया गया है। इन जिलों में 4 इंच से ज्यादा पानी गिर सकता है। पूरी खबर पढ़ें...
बिहार: 19 जिलों में बारिश और बिजली गिरने का अलर्ट
बिहार में मौसम विभाग ने आज 19 जिलों में बारिश और बिजली गिरने का ऑरेंज अलर्ट जारी किया है। बाकी अन्य सभी जिलों में हल्की बारिश होने के आसार हैं। बागमती नदी का जलस्तर सीतामढ़ी, शिवहर और मुजफ्फरपुर में खतरे के निशान के पास पहुंच गया है। पूरी खबर पढ़ें...
हरियाणा: 9 जुलाई तक बारिश का अलर्ट, 60KM होगी हवा की स्पीड
हरियाणा में मौसम विभाग ने 9 जुलाई तक बारिश का अलर्ट जारी किया है। इस दौरान 60 किलोमीटर की रफ्तार से तेज हवाएं चलने की संभावना है। हरियाणा में जुलाई में मानसून का असर कुछ खास नहीं दिखाई दिया है। आंकड़ों के मुताबिक 1 जुलाई से 5 जुलाई तक 63.4% कम बारिश हुई है। पूरी खबर पढ़ें...
हिमाचल प्रदेश: फिर एक्टिव हुआ मानसून, टूरिस्ट्स को मौसम देख यात्रा करने की सलाह
हिमाचल में मानसून फिर एक्टिव हो गया है। बीते 24 घंटे के दौरान प्रदेश के अधिकांश भागों में अच्छी बारिश हुई। 9 जुलाई तक भारी बारिश का येलो अलर्ट जारी किया गया है। इसे देखते हुए सैलानियों और स्थानीय जनता को सावधानी बरतने तथा लैंडस्लाइड संभावित क्षेत्रों में नहीं जाने की सलाह दी गई है। पूरी खबर पढ़ें...